Cyntralistycznŏ Republika Meksyku (szp.: "República Centralista de México", ôficjalnie: Republika Meksyku, szp.: "República Mexicana") – ôkres we gyszichcie Meksyku, kej liberalnŏ kōnstytucyjŏ ze 1824 roku, ôstała pōmiyniōnŏ na nowe, cyntralistyczne rechty, mianowane czynsto za "Siedym Rechtōw" (szp.: "Las Siete Leyes"). Tyn ôkres gyszichty Meksyku trwoł ôd 15 grudnia 1835 roku do 22 siyrpnia 1846 roku, kej to ôstała prziwrōcōnŏ kōnstytucyjŏ ze 1824 roku. We czasie trwaniŏ regiyrōw cyntralistycznych we Meksyku, mioły plac roztōmajte aufsztandy jak we Teksasie, Rio Grande a Jukatanie.